  Виталий Пронин Пандемиен нюръяськон понна пӧртэм проектъёс улонэ пыӵало. Нырысь ик коронавируслы пумит султӥзы волонтёръёс, «#МыВместе» акция улсын соос арлыдоослы сиён-юон, эмъюм нуллӥзы. «За бескорыстный вклад в организацию Общероссийской акции взаимопомощи «#МыВместе» медаль сётӥзы Дэбес ёросысь егитъёслэн «Вертикаль» центрысьтызы Александр Вахрушевлы.Акция ужзэ мытӥз 21-тӥ мартэ, ӵапак соку Россиын самоизоляциез ялӥзы. Котькуд улосын ужаз нимысьтыз штаб, отын волонтёръёс телефон пыр арлыдоослэсь заявкаоссэс кутылӥзы но куронъёссэс быдэстылӥзы: ветлӥзы магазинэ, аптекае, поттылӥзы жагзэс. Собере ужаны кутскиз «ПоддЕРжка» проект: шуге-леке сюрем семьяослы сиён-юонэн коробкаос люкылӥзы. Оглом та вакытэ 2 сюрс мурт волонтёр кариськиз, 117-зэ тужгес но мыло-кыдозэ 1-тӥ октябре данъязы Эшъяськон юртын. «За бескорыстный вклад в организацию Общероссийской акции взаимопомощи «#МыВместе» медаль сётӥзы Дэбес ёросысь егитъёслэн «Вертикаль» центрысьтызы Александр Вахрушевлы но. Александр вордӥськиз Якшур-Бӧдья ёросын Сюровай гуртын. Дэбес политехникумын дышетскыкуз, кылдытӥз «Шунды» огазеяськонлэсь ёзэтсэ. Егитъёс пӧртэм ужрадъёс ортчытъязы, гуртъёсы, мукет ёросъёсы потазы. «#МыВместе» акцие Александр пыриськиз «Вертикальысь» ӵош ужась эшъёсыныз. 16 кузя быдэс ёросысь 100-лэсь трос арлыдоос доры ветлӥзы. — Мылкыд туж умой луэ, адямиослы юрттӥськод, тыныд тау шуо ке, — вераз Александр. — Та туж пайдаё акция, малы ке шуоно куд-ог пересьёслэн ӵыжы-выжыоссы ӧвӧл. Ми сяна, кин соослы юрттоз на? — Пусйымон, акцие пыриськизы адямиос, кудъёсыз та дырозь волонтёрлэн уженыз тодмо ик ӧй вал, — вераз элькун Тӧролэн но Правительстволэн администрациенызы кивалтӥсь Сергей Смирнов. — Соос кылӥзы, юрттэт кулэ шуыса, но соку ик вазиськизы. Куд-ог адямиос пандемиен сэрен ужзэс ыштӥзы но, юнме пукытозь, мукетъёсызлы юрттыны потӥзы. Ваньзы сюлмысь ужазы, таӵе секыт вакытъёсы лыктэ валан: вормомы огазеяськыса гинэ. — Тулыс валэктонъёслэсь трос юанъёс вал, — вераз Удмуртилэн Тӧроез Александр Бречалов, — нош волонтёръёс, номырлэсь кышкатэк, ужаны кутскизы, соос вируслэн вӧлмемезлы пумит султӥзы. Милемыз, кивалтӥсьёсты, вотэсын ӵем куарето: созэ уд лэсьтӥське, таизлы саклыктэс уд висъяське. Нош волонтёръёс асьсэос, нокинэ витьытэк, огазеясько но котырысь адямиослы юртто. Ӝыны ар куспын Удмуртиын сюрслэсь трос адямилы юрттэмын, 30 муниципал кылдытэтъёсын штабъёс ужазы. «#МыВместе» акция али но ужзэ азьланьтэ. ________ Мария ЕМЕЛЬЯНОВА  